**A-mbătrânit și timpul...**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A-mbătrânit și timpul fără vârstă,

Se adâncesc și norii-n aspre ploi.

Spălați de vechi păcate și noroi,

Ne cernem stropi de cer într-o batistă.

Plecând cu sufletu-n cantonamente,

Ni-l mai izbim de zidul vieții-n doi,

Fâșii din el se-adună-n mușuroi,

Se-mpart și clipele pe sortimente.

Ne agățăm de lume ca de aer,

Împresurați de-atavice stihii

Și-nspăimântați de crude veșnicii,

Ne-nfășurăm pe trup al sorții caier.

De ne-ar lăsa destinul diabolic

Frânturi de vise scoase la mezat!

Cu șovăieli să le fi cumpărat,

Tot am dori un răsărit bucolic.

A-mbătrânit și timpul, ce eroare!

Dar alergând spre Marele Final

Pe un traseu obscur, original,

Ne cramponăm în propria lentoare...